[pic] | AZ EURÓPAI KÖZÖSSÉGEK BIZOTTSÁGA |

Brüsszel, 22.12.2008

COM(2008) 883 végleges

Javaslat:

A TANÁCS HATÁROZATA

Montenegró Kereskedelmi Világszervezethez történő csatlakozása tekintetében a Kereskedelmi Világszervezet Általános Tanácsán belüli közösségi álláspont meghatározásáról

(előterjesztő: a Bizottság)

INDOKOLÁS

HÁTTÉR

1. Montenegró és a Kereskedelmi Világszervezet (WTO) tagjai megállapodásra jutottak arról, hogy Montenegró milyen feltételekkel csatlakozhat a szervezethez. Ezt 4 éves tárgyalássorozat előzte meg, amely akkor kezdődött, amikor Montenegró 2004 decemberében benyújtotta a WTO-hoz való csatlakozási kérelmét. Mielőtt az EU hivatalosan is támogathatná Montenegró belépését a WTO-ba, a csatlakozási feltételek jóváhagyásához tanácsi rendeletre van szükség. A csatlakozás feltételei az alábbiakban vannak összefoglalva.

2. A 2007. október 15-én aláírt stabilizációs és társulási megállapodásnak része egy preferenciális kereskedelmi megállapodás, amely az EU és Montenegró közötti áru- és szolgáltatáskereskedelmi kötelezettségvállalásokat tartalmazza. Ezt a kereskedelmi részt (átmeneti megállapodás) 2008. január 1-je óta kell alkalmazni. Montenegró ezen kívül potenciális EU-tagjelölt is.

VÉGEREDMÉNY AZ IPARI ÉS MEZŐGAZDASÁGI TERMÉKEK TEKINTETÉBEN

3. A montenegrói vámtarifajegyzék tükrözi az EU-nak a 2007. évi Harmonizált Rendszerre épülő 8 számjegyű tarifaszerkezetét, azonban általában 10 számjegyű kódokat használ. Minden vámsor rögzített lesz, és minden vámtarifa ad valorem módon, értékvámként lesz kifejezve. Az alkalmazott vámtételek teljes egyszerű átlaga 4,19%. A kezdő kötött vámtételek (Initial Bound Rates, IBR) egyszerű átlaga 5,04%, a végső kötött vámtételeké (Final Bound Rates, FBR) pedig 4,92% lesz. A kötött vámtételek átlaga minden ágazatban alacsonyabb mint 10%. A legmagasabb vámokkal bíró ágazatok: papír, illetve bőr és szőrme (22%), és hal (30%). Az összes többi vámsorra vonatkozó felajánlás legfeljebb 15%. A végső kötött vámtétel 131 vámsor esetében különbözik a kezdeti kötött vámtételtől, a végrehajtási időszak pedig 4, illetve 5 év. Montenegró – néhány érzékeny sor (papír, acél) kivételével – valamennyi ágazati megállapodásban teljes mértékig részt fog venni.

4. A mezőgazdasági termékek esetében az alkalmazott vámtételek 12,08%-on állnak, a kezdeti kötött vámtétel pedig 20,97%, ami később 17,65%-ra fog mérséklődni. A mezőgazdaság esetében 760 vámsor esetében van végrehajtási időszak, amely 4, illetve 5 éves. A legmagasabb tétel (60%) a vajra vonatkozik.

EREDMÉNY A SZOLGÁLTATÁSOK ESETÉBEN

5. Montenegró kötelezettséget vállal, hogy gyakorlatilag az összes ágazatban és alágazatban lehetővé teszi a hazai és a külföldi szolgáltatók piacra jutását és versenyét, ami Montenegró és az EU gazdaságának egyaránt hasznot fog jelenteni. A külföldi szolgáltatók az alábbi kulcsfontosságú ágazatokban semmilyen mennyiségi vagy diszkriminatív korlátozással sem fognak szembesülni:

- szakszolgáltatások,

- az üzleti szolgáltatások túlnyomó többsége,

- postai és futárszolgáltatások (az EK menetrendjével összhangban),

- távközlési szolgáltatások,

- építőipari szolgáltatások,

- forgalmazási szolgáltatások,

- oktatási szolgáltatások,

- környezetvédelmi szolgáltatások,

- a pénzügyi szolgáltatások túlnyomó része (néhány alágazat esetében átmeneti időszakkal),

- idegenforgalmi szolgáltatások és

- a közlekedési szolgáltatások egy része.

6. Az a néhány ágazat, amelyben Montenegró nem vállal kötelezettséget, többek között szociális és közlekedési szolgáltatásokat ölel fel (belvízi közlekedés, űrközlekedés, a légi és a vasúti közlekedés egy része, továbbá a csővezetékes szállítás). Az audiovizuális szolgáltatások terén Montenegró szintén nem vállal kötelezettséget. Az ország korlátozásokat tart fenn a határokon átnyúló orvosi, fogorvosi és állatorvosi szolgáltatások, illetve a szülésznők, ápolók és paramedikális személyzet által nyújtott szolgáltatások esetében, továbbá épülettakarítási, fényképészeti és csomagolási szolgáltatásoknál. A biztosítási szolgáltatások esetében a WTO többi tagjához hasonlóan a határokon átnyúló szolgáltatásnyújtás terén Montenegró is fenntart korlátozásokat, és csak 2012-től engedi közvetlen leányvállalatok létrejöttét.

JEGYZŐKÖNYVBELI KÖTELEZETTSÉGVÁLLALÁSOK

7. A csatlakozási folyamat utolsó, többoldalú szakaszában a WTO tagjai igyekeztek közösen biztosítani, hogy Montenegró kereskedelmi törvényei és intézményei alapvetően összhangban legyenek a WTO szabályaival és megállapodásaival, amelyeket a csatlakozási jegyzőkönyv és a munkacsoport jelentése is kiemel. Az EU számára a következő témakörök különösen fontosak:

Kereskedelmi jogok

8. Montenegróban regisztrált külföldi személy ugyanolyan feltételekkel jogosult export- és importtevékenység folytatására, mint a hazai személyek. A WTO-csatlakozás időpontjától Montenegró biztosítja, hogy áruexportra és -importra vonatkozó törvényei és rendeletei, illetve ezek végrehajtása teljes mértékben összhangban álljon a WTO-kötelezettségekkel.

Importengedélyezési rendszer

9. Montenegró összhangba hozta importengedélyezési eljárásait a WTO-szabályokkal, köztük az importengedélyezési eljárásokról szóló megállapodással is. Kötelezettséget vállalt, hogy vámkontingenseit és vámmentességeit a WTO-megállapodással és az importengedélyezési megállapodással összhangban fogja igazgatni és alkalmazni.

Kereskedelmi vonatkozású befektetési intézkedések

10. A WTO-csatlakozás időpontjától kezdve Montenegró diszkriminációmentes módon alkalmazza befektetési rendszerét az összes WTO-tagországból érkező importra és a hazai árukra, összhangban a WTO-megállapodással, beleértve a kereskedelmi vonzatú beruházási intézkedésekről szóló megállapodást is. Montenegró nemrég olyan dohánytörvényt fogadott el, amely eltörölte azt a követelményt, mely szerint minden gyártónak bizonyos mennyiségű belföldön feldolgozott dohányt kell vásárolnia.

Szellemi tulajdonjogok

11. A földrajzi jelzések tekintetében Montenegró bizonyos körülmények között engedélyezi a földrajzi jelzések és a korábbi védjegyek egymás melletti meglétét, összhangban a szellemi tulajdonjogok kereskedelmi vonatkozásairól szóló megállapodás (TRIPS-megállapodás) 17. cikkével. Az ország ezen kívül a földrajzi jelzések esetében ugyanolyan jogvédelemben részesíti a WTO-tagországok polgárait, mint a montenegróiakat. Az adatvédelem esetében Montenegró a gyógyszerek és a mezőgazdasági vegyszerek esetében nyújt védelmet. A szellemi tulajdonjogok végrehajtását tekintve Montenegró átfogó szabályokat vezetett be, amelyek a TRIPS-követelménnyel összhangban speciális határforgalmi intézkedéseket is tartalmaznak.

Egészségügyi és növény-egészségügyi (SPS) intézkedések

12. Montenegrónak jelenleg ugyan nincs egyetlen egységes információs pontja, 2008 januárjában azonban elfogadott egy rendeletet az egészségügyi és növény-egészségügyi intézkedésekről szóló értesítési eljárásokról, hogy megfeleljen az SPS-megállapodásnak. Az információs pontnak többek között az lesz a feladata, hogy tájékoztatást adjon Montenegró WTO-tagságáról, a területén meghozott és javasolt SPS-intézkedésekről és részvételéről a nemzetközi egészségügyi és növény-egészségügyi szervezetekben, ideértve a Codex Alimentariust, az Állat-egészségügyi Világszervezetet (OIE) és a nemzetközi növényvédelmi egyezményt.

AJÁNLÁS

13. Amikor a Bizottság jóváhagyásra benyújtja a Tanácsnak Montenegró WTO-csatlakozásának feltételeit, akkor egyben helyesli is ezeket, mivel kiegyensúlyozott, ám mégis ambiciózus csomagját jelentik a piacnyitási kötelezettségvállalásoknak, amely jelentős előnyöket fog biztosítani Montenegrónak és WTO-beli kereskedelmi partnereinek egyaránt.

Javaslat:

A TANÁCS HATÁROZATA

Montenegró Kereskedelmi Világszervezethez történő csatlakozása tekintetében a Kereskedelmi Világszervezet Általános Tanácsán belüli közösségi álláspont meghatározásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 133. cikke (1) és (5) bekezdésére, összefüggésben 300. cikke (2) bekezdésének második albekezdésével,

tekintettel a Bizottság javaslatára,

mivel:

(1) 2004. december 10-én Montenegró kormánya a Kereskedelmi Világszervezetet (WTO) létrehozó megállapodás XII. cikkének megfelelően benyújtotta az említett megállapodáshoz történő csatlakozás iránti kérelmét.

(2) 2005. február 15-én létrejött a Montenegró csatlakozásával foglalkozó munkacsoport annak érdekében, hogy megállapodásra jusson a csatlakozási feltételekről, amelyek Montenegró és valamennyi WTO-tag számára egyaránt elfogadhatók.

(3) Az Európai Közösségek részéről a Bizottság és Montenegró között 2008 áprilisában lezárultak az áru- és szolgáltatáskereskedelemről szóló kétoldalú tárgyalások.

(4) A WTO-csatlakozás várhatóan kedvezően és tartósan hozzájárul Montenegró gazdasági reformfolyamatához és fenntartható fejlődéséhez.

(5) A csatlakozási jegyzőkönyvet ezért jóvá kell hagyni.

(6) A WTO-t létrehozó megállapodás XII. cikke úgy rendelkezik, hogy a csatlakozó tagnak és a WTO-nak meg kell állapodnia a csatlakozás feltételeiben, amelyeket aztán a WTO részéről a WTO Miniszteri Konferenciája hagy jóvá. A WTO-t létrehozó megállapodás IV. cikkének (2) bekezdése úgy rendelkezik, hogy a Miniszteri Konferencia ülései közötti időszakokban annak funkcióit az Általános Tanács gyakorolja.

(7) Ennek megfelelően az Általános Tanácsban a Közösség által képviselendő álláspontot meg kell határozni,

A KÖVETKEZŐKÉPPEN HATÁROZOTT:

Egyetlen cikk

1. A Közösség a WTO Általános Tanácsában Montenegró WTO-hoz történő csatlakozásáról azt az álláspontot képviseli, hogy a csatlakozást jóvá kell hagyni.

2. Ezt az álláspontot a Közösség nevében a Bizottság képviseli.

Kelt Brüsszelben, […]-án/-én.

a Tanács részéről

az elnök […]